ઉપરોક્ત સૂચન સદ્ગત પ્રો. બલરાજ મધોકજીનું છે. મધોકજીનાં સુપુત્રી ડૉ. માધુરી મધોકે ‘સાધના’માં પ્રકાશિત મધોકજીને શ્રદ્ધાંજલિ રૂપ લેખ વાંચીને ‘સાધના’ પ્રત્યે પ્રસન્નતા અને કૃતજ્ઞતાભાવ વ્યક્ત કરવા સાથે, સદ્ગત મધોકજીનો ૧૯૯૨માં અમેરિકાથી પ્રકાશિત એક વિસ્તૃત લેખ પણ મોકલી આપ્યો છે. પ્રસ્તુત લેખમાં મધોકજીએ કાશ્મીર ઘાટીમાં ‘હિંદુ હોમલેન્ડ’-હિંદુઓ માટેની સુરક્ષિત વસાહતની હિમાયત કરેલ છે. કાશ્મીર ઘાટીના પાકિસ્તાની એજન્ટો, કાશ્મીર ઘાટીને સંપૂર્ણપણે ‘હિન્દુમુક્ત’ કરવા માગે છે. જેથી કાશ્મીર ઘાટીને પાકિસ્તાનમાં ભેળવી દેવાની નાપાક યોજના સફળ થઈ શકે. પાકિસ્તાનીઓની આ શયતાની ચાલને નિષ્ફળ કરવા માટે, કાશ્મીર ઘાટીમાં હિંદુઓની વિશાળ વસ્તી હોવી અનિવાર્ય છે.